รองนายกรัฐมนตรีและรัฐมนตรีว่าการกรทรวงกลาโหม ระบุ เจ้าหน้าที่กำลังสอนดำน้ำ 13 คนทีมหมูป่าอะคาเดมี
รองนายกรัฐมนตรีและรัฐมนตรีว่าการกรทรวงกลาโหม ระบุ เจ้าหน้าที่กำลังสอนดำน้ำ 13 คนทีมหมูป่าอะคาเดมี เร่งนำออกจากถ้ำโดยเร็วที่สุด ยืนยันพร้อมสนับสนุนทุกฝ่ายร่วมภารกิจค้นหา พร้อมอำนวยความสะดวกต่างชาติเที่ยวไทย

พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม  กล่าวว่า ยังไม่สามารถพาทีมหมูป่าอะคาเดมีทั้ง 13 คน ออกมาจากถ้ำหลวง ขุนน้ำนางนอน จังหวัดเชียงราย ได้ เนื่องจากมีระดับน้ำที่สูงมากน้ำแรงและพื้นที่คับแคบจึงต้องส่งทีมเข้าไปช่วยเหลือ และขณะนี้กำลังฝึกสอนให้การว่ายน้ำและดำน้ำให้กับ 13 คน เชื่อว่าจะไม่ทำให้ตกใจ หรือได้รับอันตรายตามที่หลายฝ่ายมีความกังวล เพราะถือเป็นการเตรียมความพร้อมร่างกายให้แข็งแรง เนื่องจากไม่ได้รับประทานอาหารมาถึง 10 วัน อย่างไรก็ตามยืนยันจะนำตัวทั้ง 13 คน ออกมาจากพื้นที่ให้ได้โดยเร็วที่สุด ซึ่งทุกฝ่ายปฏิบัติหน้าที่อย่างสุดกำลังความสามารถ โดยเฉพาะหน่วยปฎิบัติการพิเศษทางเรือ หรือหน่วยซีล

พลเอก ประวิตร ยืนยันว่า พร้อมที่ดูแลทุกฝ่ายที่เข้าร่วมสนับสนุนในภารกิจค้นหาจนเจอทีมหมูป่าอะคาเดมี รวมทั้งชาวต่างชาติด้วยให้ได้เดินทางกลับประเทศโดยสวัสดิภาพ รวมทั้งอำนวยความสะดวกในเรื่องของการท่องเที่ยวในสถานที่ต่างๆ ของประเทศไทย